Bochum
Store norske leksikon,Geografi,Verdens geografi,Europa,Tysklands geografi
Bochum er en by i Ruhr-distriktet i delstaten Nordrhein-Westfalen i Tyskland. Den har 365 600 innbyggere (2019).
Byen er det kommersielle og kulturelle senteret for Ruhr. Byen har et universitet (fra 1961), romforskningsinstitutt, flere høyskoler og to tekniske museer. Bochums Schauspielhaus regnes blant de beste teatrene i Tyskland.Bochum har en betydelig jernindustri og stålindustri og en stor produksjon av kjemikalier, tekstiler, øl, tobakk og elektriske artikler. Kullindustrien var tidligere svært viktig, men gruvedriften opphørte i 1973. Bochum fikk en veldig vekst da kullindustrien og stålindustrien kom i gang, og er gjentatte ganger blitt utvidet ved sammenslåing med nabokommuner, sist med nabobyen Wattenscheid i 1975. Deler av Bochum har fortsatt småbykarakter.Byen ble grunnlagt i 1298. Den ble sterkt skadet under andre verdenskrig, og Propsteikirche (1599) er den eneste gjenværende historiske bygningen i byens sentrum. I utkanten finner vi Stiepeler landsbykirke (1008), med verdifulle veggmalerier og takmalerier fra 1100-tallet til 1500-tallet, og vannborgen Haus Kemnade (fra 1600-tallet), som i dag rommer byens museum. Les mer i Store norske leksikon Tysklands geografi